На основу члана 26. Одлуке о месним заједницама на територији Општине Владичин Хан („Службени гласник Града Врања“, број 26/24) и члана 9 Упутства Изборне комисије за спровођење избора за чланове Савета месне заједнице Јагњило, број 06-51/1/2025-I од 19.03.2025. године, Изборна комисија за спровођење избора за чланове савета месних заједница на територији Општине Владичин Хан, на седници одржаној дана 19.03.2025. године, донела је

П Р А В И Л А

О РАДУ БИРАЧКЕ КОМИСИЈЕ ЗА СПРОВОЂЕЊЕ ИЗБОРА ЗА ЧЛАНОВЕ САВЕТА МЕСНЕ ЗАЈЕДНИЦЕ ЈАГЊИЛО

I УВОДНЕ ОДРЕДБЕ

Члан 1.

Овим правилима се ближе уређује рад Бирачке комисије на спровођењу избора за чланове Савете месне заједнице Јагњило расписаних за 27. април 2025. године у времену од 09.00 до 18.00 часова.

**Члан 2.**

Бирачка комисија непосредно спроводи гласање на бирачком месту у месној заједници, обезбеђује правилност и тајност гласања, утврђује резултате гласања на бирачком месту и обавља друге послове у складу са Одлуком о месним заједницама, Упутством за спровођење избора за чланове Савете месне заједнице Јагњило и другим актима Изборне комисије (у даљем тексту: Изборна комисија) и овим правилима.

Бирачка комисија ради и пуноважно одлучује ако присуствује већина њених чланова или заменика.

Бирачка комисија одлучује већином гласова присутних чланова.

Право гласа у Бирачкој комисији има само члан, а у његовом одсуству заменик.

Рад Бирачке комисије је јаван.

Док је бирачко место отворено и док траје гласање сви чланови Бирачке комисије или њихови заменици морају да буду на бирачком месту.

II ПРИЈЕМ ИЗБОРНОГ МАТЕРИЈАЛА

Члан 3.

Изборна комисија дужна је да најкасније 24.04.2025. године до 24.00 часова, у седишту Општинске управе преда Бирачкој комисији, а Бирачка комисија је дужна да прими, следећи изборни материјал:

1. Решење о одређивању бирачког места са листом ознаке броја и назива бирачког места;
2. Решење о именовању Бирачке комисије;
3. Извод из бирачког списка за месну заједницу;
4. Изборну листу кандидата за избор чланова Савета месне заједнице;
5. Потребан број гласачких листића, који одговара броју бирача који су уписани у Извод из бирачког списка;
6. Контролни лист за проверу исправности гласачке кутије;
7. Записник о раду Бирачке комисије са две копије;
8. Потребан број образаца потврда о изборном праву за гласање ван бирачког места;
9. Евиденцију о присутности чланова Бирачке комисије на бирачком месту;
10. Правила о раду Бирачке комисије;
11. Гласачку кутију;
12. Параван за гласање;
13. Врећу за одлагање изборног материјала;
14. Прибор за писање (оловке и маркер);
15. Прибор за печаћење (печат) гласачке кутије и другог материјала;
16. Коверат у који ће Бирачка комисија након гласања ставити контролни лист за проверу исправности гласачке кутије;
17. Коверат у који ће Бирачка комисија након гласања ставити неупотребљене гласачке листиће;
18. Коверат у који ће Бирачка комисија након гласања ставити неважеће гласачке листиће;
19. Коверат у који ће Бирачка комисија након гласања ставити важеће гласачке листиће;
20. Коверат у који ће Бирачка комисија након гласања ставити потписане потврде о изборном праву за гласање ван бирачког места;
21. Службене коверте у које бирачи који гласају ван бирачког места стављају свој гласачки листић;
22. Коверте у које бирачи који гласају ван бирачког места стављају коверат са својим гласачким листићем и потписаном потврдом о изборном праву за гласање ван бирачког места и
23. Селотејп и папир за писање.

О примопредаји изборног материјала пре гласања између Изборне комисије и Бирачке комисије сачињава се Записник о примопредаји изборног материјала пре гласања за изборе за чланове Савета месне заједнице.

Изборни материјал из става 1. овог члана наведен је у Записнику из става 2. овог члана и исти потписују председник Бирачке комисије или његов заменик и председник Изборне комисије или његов заменик.

III ПРИПРЕМА ЗА ПОЧЕТАК ГЛАСАЊа

**Уређивање бирачког места**

Члан 4.

Дана 27. априла 2025. Године, Бирачка комисија се састаје у 08,00 часова на бирачком месту, да би се извршиле припреме за почетак гласања.

Чланови Бирачке комисије уређују бирачко место тако што видно истичу број и назив бирачког места, Решење о одређивању бирачког места, Решење о именовању Бирачке комисије, Изборну листу кандидата за чланове Савета месне заједнице који се бирају на бирачком месту.

**Члан 5.**

Бирачка комисија проверава да ли су на бирачком месту и на 50 метара од бирачког места истакнути симболи кандидата за избор чланова Савета месне заједнице и други изборни пропагандни материјал.

Ако је на бирачком месту и на 50 метара од бирачког места истакнут изборни пропагандни материјал, Бирачка комисија га сама уклања или о потреби да се он уклони обавештава комуналну инспекцију Општинске управе општине Владичин Хан.

**Утврђивање потпуности и исправности изборног материјала**

**Члан 6.**

Примљени изборни материјал Бирачка комисија упоређује са стањем из Записника о примопредаји изборног материјала пре гласања између Изборне комисије и Бирачке комисије и тако утврђује да ли је примљени материјал потпун и исправан.

Ако нешто од изборног материјала недостаје, Бирачка комисија то констатује у Записнику из претходног става и о недостатку одмах обавештава Изборну комисију.

**Организација гласања на бирачком месту**

**Члан 7.**

Бирачка комисија организује гласање тако да, од улаза у просторију за гласање до гласачке кутије, места за обављање изборних радњи буду постављена следећим редоследом:

* место на коме се утврђује идентитет бирача;
* место на коме се налази извод из бирачког списка на коме се заокружује редни број испред личног имена бирача чији је идентитет утврђен;
* место на коме се уручује гласачки листић;
* место за параване за гласање, који морају бити тако постављени да обезбеде тајност гласања и
* место за гласачку кутију.

**IV ОТВАРАЊЕ БИРАЧКОГ МЕСТА**

**Члан 8.**

У записник о раду Бирачке комисије председник Бирачке комисије, пре отварања бирачког места, уноси имена, односно заокружује присутне чланове и заменике чланова Бирачке комисије.

Пошто обави припреме за спровођење гласања Бирачка комисија утврђује да гласање може да почне што ће констатовати у Записнику о раду бирачке комисије.

**Члан 9.**

Бирачко место се отвара 27. априла 2025. године у 9,00 часова.

**Провера исправности гласачке кутије**

**Члан 10.**

Одмах по отварању бирачког места Бирачка комисија проверава исправност гласачке кутије у присуству првог бирача, (који није члан Бирачке комисије) који дође на бирачко место, а резултат провере (да је кутија исправна и празна) уписује се у Контролни лист за проверу исправности гласачке кутије.

Провера исправности гласачке кутије може се вршити само у присуству првог бирача који има важећу личну карту, односно важећу путну исправу (пасош) којим доказује свој идентитет и који је уписан у Извод из бирачког списка.

Поступак провере се обавља следећим редоследом:

* када на бирачком месту приступи први бирач који није члан Бирачке комисије, Бирачка комисија утврдиће његов идентитет и утврдиће да ли је уписан у Извод из бирачког списка;
* у присуству тог бирача Бирачка комисија проверава да ли је гласачка кутија исправна и празна;
* **попуњава се Контролни лист који потписују сви присутни чланови Бирачке комисије и бирач који је први дошао на бирачко место;**
* **у присуству првог бирача, контролни лист се убацује у гласачку кутију, која се након тога затвара и печати јемствеником и печатним воском.**

Све извршене радње на провери исправности гласачке кутије Бирачка комисија ће констатовати у Записнику о раду Бирачке комисије.

**V ГЛАСАЊЕ НА БИРАЧКОМ МЕСТУ**

**Члан 11.**

Чланови Бирачке комисије или њихови заменици морају да буду присутни на бирачком месту док је бирачко место отворено и док гласање траје.

Када бирач дође на бирачко место Бирачка комисија је дужна да предузме следеће радње: утврди идентитет бирача, провери да ли је бирач уписан у Извод из бирачког списка, уручи гласачки листић и поучи бирача о начину гласања.

При уласку бирача у просторију за гласање бирач саопштава Бирачкој комисији своје име и презиме и доказује свој идентитет важећом личном картом, односно важећом путном исправом (пасош).

Изузетно, Бирачка комисија треба да омогући гласање бирачу који свој идентитет доказује личном картом са истеком роком важења, под условом да приложи потврду Министарства унутрашњих послова о поднетом захтеву за издавање нове личне карте и да је уписан у Извод из бирачког списка.

У случају да на бирачком месту дође бирач који поседује важећи лични документ из става 3. овог члана у којем је наведено друго презиме у односу на презиме наведено у Изводу из бирачког списка, Бирачка комисија треба том бирачу да омогући да гласа, без обзира на ту околност, под условом да на основу слике бирача и јединственог матичног броја у документу којим доказује свој идентитет може да утврди да је у питању иста особа и да је уписан у Извод из бирачког списка.

Када се утврди идентитет бирача, задужени члан Бирачке комисије заокружује редни број испред личног имена бирача у Изводу из бирачког списка, а након тога бирач се потписује на одговарајуће место у Изводу из бирачког списка.

Пошто је бирач заокружен и потпише се, задужени члан Бирачке комисије му предаје гласачки листић.

Председник или задужени члан Бирачке комисије поучава бирача за колико кандидата се гласа и да се гласа заокруживањем редног броја испред имена кандидата.

Пошто попуни гласачки листић, бирач сам пресавија гласачки листић тако да се не види како је гласао и ставља гласачки листић у гласачку кутију, а затим без задржавања напушта бирачко место.

**Бирачка комисија неће дозволити да гласа лице које није уписано у Извод из бирачког списка, или не поднесе доказ о своме идендитету.**

**Бирачка комисија не сме да врши никакава дописивања или друге промене у Изводу из бирачког списка.**

Бирачка комисија не сме да допише у Извод из бирачког списка лице које није уписано у извод без обзира на то што тврди да гласа на том бирачком месту или што га чланови Бирачке комисије лично познају.

**Члан 12.**

Бирачка комисија је дужна да се стара о тајности гласања.

Члан Бирачке комисије ће посебно упозорити бирача да је гласањетајно и да се обавља иза паравана за гласање.

Гласање мора бити организовано на начин да нико не може видети како бирач попуњава гласачки листић.

У просторију у којој се гласа може бити присутно истовремено само онолико бирача колико не угрожава тајност гласања.

**Члан 13.**

Бирач може да гласа само једанпут.

Ниједно лице не може добити више од једног гласачког листића, нити је допуштено да једно лице гласа уместо другог лица осим када је реч о лицу које гласа уз помоћ другог лица (члан 20. ових правила).

**Овлашћени посматрачи**

**Члан 14.**

Право на праћење рада Бирачке комисије у изборном дану на бирачком месту имају овлашћени посматрачи кандидата и домаћи и страни посматрачи којима је издато писано овлашћење од стране Изборне комисије.

Податке о присуству овлашћених посматрача Бирачка комисија ће констатовати у Записнику о раду Бирачке комисије.

Овлашћени посматрачи који прате рад органа за спровођење избора дужни су да поступају у складу са правилима која прописује Изборна комисија.

Кад лица из става 1. oвог члана прекрше правила о одржавању реда на бирачком месту или на други начин ометају рад Бирачке комисије, Бирачка комисија може их удаљити и податке о томе уноси у записник о раду бирачке комисије.

Уколико је број овлашћених посматрача толики да омета и ремети рад бирачке комисије и спровођење гласања, бирачка комисија може одлучити колико овлашћених посматрача може истовремено присуствовати на бирачком месту.

**Одржавање реда на бирачком месту**

Члан 15.

Забрањено је задржавање на бирачком месту свих лица која немају права и дужности у вези са спровођењем избора.

На бирачком месту забрањено је коришћење пејџера, мобилних телефона и других средстава веза и комуникација.

Члан 16.

Члановима и заменицима чланова Бирачке комисије и овлашћеним посматрачима који прате рад Бирачке комисије за време гласања, забрањено је на бирачком месту вођење било какве евиденције о бирачима који су гласали као и коришћење било које помоћне евиденције о бирачима и слично, осим на прописаном изборном материјалу који је примљен од Изборне комисије.

Изузетно, дозвољено је да чланови Бирачке комисије који су задужени да рукују изводима из бирачког списка, уписивањем цртица на посебном листу хартије, воде евиденцију о излазности бирача и да податке о излазности саопштавају свим члановима Бирачке комисије и периодично Изборној комисији.

Члан 17.

Представници средстава јавног информисања могу да буду присутни на бирачком месту само ради припреме извештаја о току гласања на бирачком месту и иза тога се морају удаљити.

Члан 18.

Припадници полиције на дужности могу да уђу на бирачко место само ако су на бирачком месту нарушени ред и мир и то на позив председника Бирачке комисије (на телефон 192).

Члан 19.

Бирачка комисија је дужна да одржава ред на бирачком месту.

Ако се на бирачком месту наруши ред, Бирачка комисија може да прекине гласање док се ред не успостави. Разлози за прекид гласања и трајање прекида гласања уносе се у записник о раду Бирачке комисије.

Ако је прекид гласања трајао дуже од једног часа, гласање се продужава за онолико времена колико је прекид трајао.

**VI ПОСЕБНА ПРАВИЛА ГЛАСАЊА ЗА ОДРЕЂЕНА ЛИЦА**

**Гласање уз помоћ другог лица**

**Члан 20.**

Бирач који не може сам да попуни гласачки листић (слепо, инвалидно или неписмено лице) има право да на бирачко место поведе лице које ће уместо њега попунити гласачки листић, односно обавити гласање, онако како му бирач одреди.

У записник о раду бирачке комисија, Бирачка комисија уписаће укупан број бирача који су гласали уз помоћ другог лица.

**Гласање ван бирачког места**

**Члан 21.**

Бирач који није у стању да гласа на бирачком месту (непокретно, тешко или слабо покретно лице) обавештава Бирачку комисију најкасније до 11,00 часова на дан гласања, да жели да гласа.

Пошто утврди да је непокретно, тешко или слабо покретно лице уписано у Извод из бирачког списка, председник Бирачке комисије издаје таквом бирачу Потврду о бирачком праву за гласање ван бирачког места и задужује два члана Бирачке комисије да спроведу гласање ван бирачког места.

Задужени чланови Бирачке комисије одлазе код бирача и утврђују његов идентитет.

Потом задужени чланови Бирачке комисије предају бирачу службени коверат у којем се налазе: гласачки листић, потврда о изборном праву за гласање ван бирачког места и посебан коверат у који ће бити стављен попуњени гласачки листић.

**Члан 22.**

Пошто упознају бирача с начином гласања чланови Бирачке комисије напуштају просторију у којој бирач гласа.

Ако бирач који гласа ван бирачког места није у стању да попуни гласачки листић (слепо, инвалидно или неписмено лице), он може да гласа уз помоћ другог лица којег сам одреди, на исти начин на који ту помоћ користе слепа, инвалидна или неписмена лица која гласају на бирачком месту.

**Бирач потписује потврду о изборном праву за гласање ван бирачког места и иза тога гласа.**

Потом ставља попуњени и пресавијени гласачки листић у посебан коверат који чланови Бирачке комисије пред њим печате жигом на печатном воску.

Тако запечаћен посебан коверат бирач ставља заједно с потписаном потврдом о свом изборном праву у службени коверат који после тога чланови Бирачке комисије пред њим печате жигом на печатном воску.

Пре печаћења службене коверте са посебном ковертом и потврдом о изборном праву, чланови Бирачке комисије обавезно морају да провере да ли је бирач потписао потврду о изборном праву.

**Члан 23.**

Одмах по повратку на бирачко место, чланови Бирачке комисије предају службени коверат бирачкој комисији, која отвара службени коверат у којем се налази потписана потврда о изборном праву и затим заокружује редни број под којим је бирач уписан у Извод из бирачког списка.

Затим Бирачка комисија отвара запечаћени коверат и из њега вади пресавијени гласачки листић и убацује га у гласачку кутију.

**Ако недостаје потписана потврда о изборном праву, сматра се да бирач није гласао, што се уноси у записник о раду Бирачке комисије, с тим да се такав бирач не заокружује у Изводу из бирачког списка, а гласачки листић се не убацује у гласачку кутију већ се рачуна као неупотребљен гласачки листић.**

У записник о раду Бирачке комисије, Бирачка комисија уписаће укупан број бирача који су гласали ван бирачког места.

**Бирачка комисија по затварању бирачког места, уз остали изборни материјал, у посебној коверти прилаже и потписане потврде о изборном праву свих бирача који су гласали ван бирачког места.**

**Гласање бирача ван бирачког места може се обавити само на подручју месне заједнице.**

**VII ЗАТВАРАЊЕ БИРАЧКОГ МЕСТА**

Члан 24.

Бирачко место се затвара 27. априла 2025. године у 18,00 часова.

Бирачима који су се затекли на бирачком месту приликом затварања бирачког места, омогућава се да гласају.

Као бирач који се затекао на бирачком месту сматра се бирач који се у 18,00 часова налази на бирачком месту или непосредно испред (у просторији зграде у којој се обавља гласање или испред зграде ако не постоји просторија). Бираче који се затекну на бирачком месту Бирачка комисија обавештава да могу да гласају.

Председник Бирачке комисије дужан је да одреди члана или заменика члана Бирачке комисије који ће да утврди број бирача који су се затекли на бирачком месту, да утврди редослед по коме они гласају и да стане иза последњег затеченог бирача како би означио крај реда и сачекао да гласају сви бирачи који су се затекли на бирачком месту.

VIII УТВРЂИВАЊЕ РЕЗУЛТАТА ГЛАСАЊА

Поступак утврђивања резултата гласања на бирачком месту

Члан 25.

После затварања бирачког места Бирачка комисија одмах утврђује резултате гласања на бирачком месту и изабране чланове Савета месне заједнице.

Утврђивању резултата гласања морају да присуствују сви чланови Бирачке комисије или њихови заменици.

Раду Бирачке комисије на утврђивању резултата гласања могу да присуствују овлашћени посматрачи, с тим да не могу да обављају никакве радње, изузев праћења рада.

Резултати гласања на бирачком месту утврђују се на следећи начин:

1. утврђује се број примљених гласачких листића и тај број се уписује у рубрику број 14.1. Записника о раду бирачке комисије,
2. утврђује се број неупотребљених гласачких листића и тај број се уписује у рубрику 14.2. Записника о раду Бирачке комисије,
3. утврђује укупан број уписаних бирача у Изводу из бирачког списка, који број се уписује у рубрику 14.3. Записника о раду Бирачке комисије,
4. утврђује се укупан број бирача који су гласали, пребројавањем заокружених редних бројева у Изводу из бирачког списка и тај број се уписује у рубрику 14.4. Записника о раду Бирачке комисије,
5. отвара се гласачка кутија и проверава да ли се у њој налази контролни лист за проверу исправности гласачке кутије и резултат провере уписује у Записник о раду Бирачке комисије,
6. потом се пребројавају сви гласачки листићи који се налазе у гласачкој кутији и тај број се уписује у рубрику 14.5. Записника о раду Бирачке комисије,
7. гласачки листићи се потом, разврставају на важеће и неважеће,
8. пребројавају се прво неважећи гласачки листићи и тај број се уписује у рубрику 14.6. Записника о раду Бирачке комисије,
9. затим се пребројавају сви важећи гласачки листићи и тај број се уписује у рубрику 14.7. Записника о раду Бирачке комисије,
10. након тога се утврђује број гласова који је дат сваком од кандидата.

**После утврђивања резултата Бирачка комисија: контролни лист за проверу исправности гласачке кутије, неупотребљене гласачке листиће, неважеће гласачке листиће, важеће гласачке листиће, потписане потврде о изборном праву за гласање ван бирачког места, ставља у посебне коверте који се печате, односно затварају.**

**Разликовање важећег и неважећег гласачког листића**

**Члан 26.**

Неважећи гласачки листић је гласачки листић који није попуњен или гласачки листић који је тако попуњен да се не може поуздано утврдити за ког кандидата је бирач гласао, односно гласачки листић на коме је бирач заокружио више редних бројева испред личног имена кандидата на гласачком листићу од броја кандидата који се бирају за чланове Савета месне заједнице.

Важећи гласачки листић јесте онај на коме је заокружен редни број испред имена кандидата или/и део личног имена кандидата и то не више од броја кандидата који се бирају за чланове Савета месне заједнице.

Ако је гласачки листић попуњен на начин из кога се може поуздано утврдити за ког кандидата је бирач гласао, он ће бити важећи и поред тога:

* што су на гласачком листићу исписани или нацртани коментари, пароле и друге поруке;
* што су имена других кандидата прецртана.

**IX ПОПУЊАВАЊЕ ЗАПИСНИКА О РАДУ БИРАЧКЕ КОМИСИЈЕ**

Члан 27.

Чим утврди резултате гласања, Бирачка комисија попуњава Записник о раду Бирачке комисије тако што у Записник читко уписује тражене податке.

Уколико два или више кандидата добију исти број гласова, а према броју добијених гласова треба да буду изабрани као последњи члан Савета месне заједнице, оба или више кандидата уписују се у рубрику 16. Записника о раду Бирачке комисије.

У Записник о раду Бирачке комисије уносе се и примедбе и мишљења чланова Бирачке комисије и друге чињенице које су значајне за гласање.

Записник о раду Бирачке комисије потписују сви присутни чланови Бирачке комисије.

Ако записник о раду Бирачке комисије не потпишу сви чланови Бирачке комисије, то се констатује у записнику о раду Бирачке комисије и уз то евентуално наводе и разлози због којих записник није потписан.

Члан 28.

Записник о раду Бирачке комисије израђује се на прописаном обрасцу са две копије.

Први, односно оригинални примерак Записника о раду Бирачке комисије доставља се Изборној комисији.

Једну копију Записника о раду задржава Бирачка комисија, а друга се истиче на просторији где су одржани избори, односно на огласној табли месне заједнице.

**X ЛОГИЧКО - РАЧУНСКА КОНТРОЛА ЗАПИСНИКА О РАДУ БИРАЧКЕ КОМИСИЈЕ**

**Члан 29.**

Логичко-рачунска контрола записника о раду Бирачке комисије обухвата: рачунско слагање података о бирачима, рачунско слагање података о бирачима и гласачким листићима и рачунско слагање података о гласачким листићима и гласовима.

**Рачунско слагање података о бирачима**

**Члан 30.**

Укупан број бирача који су гласали (рубрика 14.4. Записника) је број бирача који је заокружен у Изводу из бирачког списка.

Укупан број бирача који су гласали (рубрика 14.4. Записника) може бити једнак или мањи од броја бирача уписаних у Изводу из бирачког списка (рубрика 14.3. Записника).

**Рачунско слагање података о бирачима и гласачким листићима**

**Члан 31.**

Укупан број гласачких листића који се налазе у гласачкој кутији (рубрика 14.5. Записника) једнак је или мањи од броја бирача који су гласали (рубрика 14.4. записника).

Број примљених гласачких листића (рубрика 14.1. Записника) једнак је збиру: броја неупотребљених гласачких листића (рубрика 14.2. Записника) и броја бирача који су гласали (рубрика 14.4. Записника).

**Рачунско слагање података о гласачким листићима и гласовима**

**Члан 32.**

Број гласачких листића који се налази у гласачкој кутији (рубрика 14.5. Записника) једнак је збиру: броја неважећих гласачких листића (рубрика 14.6. Записника) и броја важећих гласачких листића (рубрика 14.7. Записника).

**XI ДОСТАВЉАЊЕ ИЗБОРНОГ МАТЕРИЈАЛА ПОСЛЕ ГЛАСАЊА**

**Члан 33.**

Записник о раду Бирачке комисије са осталим изборним материјалом се доставља Изборној комисији одмах, а најкасније до краја изборног дана 27. априла 2025. године. године до 24,00 часа.

Бирачка комисија после завршеног гласања и утврђивања резултата доставља Изборној комисији слeдећи изборни материјал:

1. први примерак, односно оригинални Записник о раду бирачке комисије месне заједнице на спровођењу и утврђивању резултата гласања за избор чланова савета месне заједнице;
2. Извод из бирачког списка;
3. запечаћен, односно затворен коверат у којем је контролни лист за проверу исправности гласачке кутије;
4. запечаћен, односно затворен коверат у којем су неупотребљени гласачки листићи;
5. запечаћен, односно затворен коверат у којем су неважећи гласачки листићи;
6. запечаћен, односно затворен коверат у којем су важећи гласачки листићи;
7. запечаћен, односно затворен коверат у којем су потписане потврде о изборном праву за гласање ван бирачког места
8. Преостали изборни материјал, (гласачку кутију, параван за гласање, прибор за писање, прибор за печаћење гласачке кутије) .

Предају изборног материјала Изборној комисији врши председник, односно заменик председника Бирачке комисије који приликом предаје посебно треба да издвоје изборни материјал: први примерак, односно оригинални Записник о раду бирачке комисије месне заједнице на спровођењу и утврђивању резултата гласања за избор чланова савета месне заједнице, Извод из бирачког списка и запечаћен, односно затворен коверат у којем је контролни лист за проверу исправности гласачке кутије.

О примопредаји изборног материјала после гласања саставља се Записник о примопредаји изборног материјала после гласања између Бирачке комиисје и Изборне комисије који потписују председник Изборне комисије или његов заменик и председник Бирачке комисије или његов заменик.

Приликом предаје изборног материјала председник Бирачке комисије, односно његов заменик је дужан да Изборној комисији достави и Извештај о присутности Бирачке комисије на бирачком месту.

**XII ЗАВРШНA ОДРЕДБA**

**Члан 34.**

Ова правила ступају на снагу наредног дана од дана објављивања на званичној интернет презентацији општине Владичин Хан.

**ИЗБОРНА КОМИСИЈА ЗА СПРОВОЂЕЊЕ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА НА ТЕРИТОРИЈИ ОПШТИНЕ ВЛАДИЧИН ХАН**

**Дана 19.03.2025.године**

**Број: 06-51/3/2025-I**

**ПРЕДСЕДНИЦА**

Бојана Милосављевић Величковић

М.П.